# Hectàrea

L'hectàrea és una unitat de mesura de superfície fora del Sistema Internacional d'Unitats, equivalent a 1 hectòmetre quadrat (hm²), 100 àrees o 10 000 metres quadrats. El seu símbol és ha (no pas Ha) i s'empra des del 1791, quan s'introduí el sistema mètric decimal a França, en la mesura de superfícies agrícoles.

## Història

L'hectàrea és una unitat del sistema mètric decimal. El sistema mètric decimal o, simplement, “sistema mètric” és un sistema d'unitats basat en el metre i en el gram, en el qual els múltiples i submúltiples d'una unitat de mesura estan relacionats entre si per múltiples o submúltiples de 10. França fou el primer país a adoptar-lo en 1791 després de la Revolució Francesa de 1789, i es convertí en el sistema d'unitats de mesura més usat al món. Durant els darrers dos segles, diferents variants s'han considerat com a sistema mètric, fins que el 1960 es reconegué internacionalment el Sistema Internacional d'Unitats, abreviat SI, com a sistema mètric estàndard.
A Espanya, el metre s'adopta com unitat fonamental de longitud per la Llei del 19 de juliol de 1849. Aquest any es crea a aquest efecte un òrgan consultiu del Govern, la Comissió de Pesos i Mesures els treballs de la qual donen lloc a les equivalències entre els pesos i mesures espanyols i el sistema mètric, publicant-se tals equivalències per Reial Ordre de 9 de desembre de 1852. A Barcelona, s'aplica des de 1871. Finalment, el Reial decret de 14 de novembre de 1879 estableix l'obligatorietat del Sistema a partir de juliol de 1880 per tot l'estat.
En aquest sistema s'establí l'àrea com a unitat de superfície, equivalent a 100 m² i únicament un múltiple i un submúltiple, l'hectàrea (100 àrees = 10 000 m²) i la centiàrea (0,01 àrees = 1 m²). ‘Hectàrea’ prové d'anteposar el prefix hecto-, del francès hecto-, i aquest derivat del mot grec ἑκατόν hekatón ‘cent’, al mot àrea, del llatí area ‘pati o superfície sense edificar’.

## Usos

L'hectàrea s'utilitza habitualment per a mesurar la superfície de finques agrícoles i altres terrenys menors en extensió que una ciutat. S'empra a la majoria de països per mesurar grans extensions de terra, i és unitat legal en tota la Unió Europea i Austràlia (des del 1970). Tanmateix, el Regne Unit, Estats Units, Myanmar i part del Canadà fan servir l'acre al seu lloc.
Les dades agrícoles (tipus de cultius, producció, tractaments fitosanitaris…) s'expressen actualment en quantitats per hectàrea. Per exemple, el 2021 a Catalunya es cultivaren: 154 574 ha d'ordi, 135 698 ha de farratges, 104 502 ha d'olivera, 103 149 ha de blat, 94 350 ha de fruiters, 53 962 ha de vinya i 37 819 ha de blat de moro.
Algunes places i la seva superfície aproximada en hectàrees són:
* Plaça d'Espanya (Palma) ~1 ha.
* Trafalgar Square (Londres) ~1 ha.
* Plaça Major (Madrid) ~1 ha.
* Plaça Catalunya (Barcelona) ~2 ha.
* Praça do Comércio (Lisboa) ~3 ha.

## Equivalències

Una hectàrea equival a:

### Sistema Internacional

* 10 000 m²
* 1 hm² [1 ha = 100 a = 100×(10 m)²; 1 hm² = (100 m)$^2$]
* 0,01 km²

### Altres unitats dels Països Catalans

* 1,407 8 quarterades de Mallorca.
* 2,042 3 mujades.
* 4,084 6 quarteres de Barcelona.
* 4,572 5 vessanes de rei de Girona.
* 12,000 fanecades del País Valencià.
* 18,181 8 tornalls d'Eivissa.

### Altres unitats internacionals

* 0,003 861 02 milles quadrades
* 107 639 ft$^2$
* 2,471 053 8 acres internacionals
* 2,471 043 9 acres estatunidencs
* 11 960 iarda quadrada
* 10 dúnams

## Referències

* ↑ «Hectàrea». Gran Enciclopèdia Catalana. Barcelona: Grup Enciclopèdia Catalana.
* ↑ «Hectárea - EcuRed» (en castellà). [Consulta: 28 juliol 2023].
* ↑ «Hectàrea». Gran Enciclopèdia Catalana. Barcelona: Grup Enciclopèdia Catalana.
* ↑ «Adoption du système métrique décimal» (en francès). Gouvernement da France, 30-03-2017. [Consulta: 9 agost 2022].
* ↑ Escobedo, Joana. Bibliographica: documents dels segles VIII-XX. Biblioteca de Catalunya, 1993, p.107. ISBN 8478451188.
* ↑ Puente Feliz, Gustavo «El Sistema Métrico Decimal. Su importancia e implantación en España». Cuadernos de Historia Moderna y Contemporánea, 1982, p.113 [Consulta: 10 desembre 2011].
* ↑ «hecto-». Gran Enciclopèdia Catalana. Barcelona: Grup Enciclopèdia Catalana. [Consulta: 19 octubre 2023].
* 1 2 3 4 5 Alcover, A.M.; Moll, F. de B.. Diccionari català-valencià-balear. Palma: Moll, 1962 [Consulta: 28 desembre 2013].
* ↑ «area». Gran Enciclopèdia Catalana. Barcelona: Grup Enciclopèdia Catalana. [Consulta: 19 octubre 2023].
* ↑ «SI Brochure, Table 6», 2014. [Consulta: 17 novembre 2014].
* ↑ The Council of the European Communities. «Council Directive 80/181/EEC of 20 December 1979 on the approximation of the laws of the Member States relating to Unit of measurement and on the repeal of Directive 71/354/EEC», 27-05-2009. [Consulta: 29 gener 2010].
* ↑ Commonwealth of Australia. «Metric Conversion Act», 1970. [Consulta: 14 agost 2020].
* ↑ Metric Pioneer. «Metric Pioneer», 2020. Arxivat de l'original el 30 de setembre 2020. [Consulta: 14 agost 2020].
* ↑ «Weights and Measures Act 1985». British Government, 1985. [Consulta: 17 desembre 2016].
* ↑ «Appendix G – Weights and Measures». The World Factbook. CIA, 2006. Arxivat de l'original el 6 d'abril de 2011. [Consulta: 8 agost 2006].
* ↑ MYA/01/008 Agriculture Sectore Review, Working Paper No. 6 – Agroindustry in Myanmar Arxivat 2013-05-15 a Wayback Machine.
* ↑ «Idescat. Anuari estadístic de Catalunya. Superfície agrícola. Principals productes. Províncies.». [Consulta: 19 octubre 2023].
* ↑ «Google Earth». Google Inc. [Consulta: 19 octubre 2023].
* ↑ «mujada». Gran Enciclopèdia Catalana. Barcelona: Grup Enciclopèdia Catalana. [Consulta: 19 octubre 2023].
* ↑ «Enciclopèdia d'Eivissa i Formentera». [Consulta: 19 octubre 2023].

## Enllaços externs

* Convertidor d'Unitats (anglès)